Það er ýmislegt sem við stjórnmálamenn erum gagnrýnd fyrir , stundum með réttu og stundum með röngu . Nú heyrist því kastað fram að þjóðkjörnir fulltrúar fari ekki að vilja þjóðarinnar og vísað til þess að Ísland verji 8,3% af vergri landsframleiðslu ( VLF ) til heilbrigðismála samkvæmt því sem kemur fram í nýrri skýrslu OECD en meðaltal OECD-ríkja er 8,8 prósent og öll hin Norðurlöndin eru yfir 9% . Samanburðir OECD eru oft ágætir til síns brúks en geta aldrei verið einhvers konar alfa omega á hvort við séum að standa okkur í viðkomandi málaflokki . Að halda slíku fram eru rugludallarök . Í fyrsta lagi segir þessi samanburður auðvitað ekkert um gæði heldur eingöngu hversu háu hlutfalli af VLF er varið í heilbrigðismál . Landsframleiðsla sveiflast í takt við efnahagsástandið hverju sinni . Þörfin á fjármunum í heilbrigðiskerfið er í engu samræmi við efnahagssveiflur nema ef vera skyldi í öfuga átt og því ætti heilbrigðiskerfinu að vera hlíft við niðurskurði þegar illa árar . Fjárþörf kerfisins hlýtur frekar að vera í takt við aldurssamsetningu þjóðarinnar þar sem eldra fólk notar heilbrigðisþjónustu oftar en yngra . Þá er almennt heilbrigði og lýðheilsa betri mæling á þörf innan heilbrigðiskerfisins en landsframleiðsla . OECD færði okkur PISA-niðurstöður um daginn en þar kemur ýmislegt áhugavert fram . Skólakerfið stendur sig vel á ákveðnum sviðum en því miður miðar okkur ekki upp á við í lesskilningi . Það er áhyggjuefni og ber að taka alvarlega . En það er líka mæling á því hvernig íslensk börn standa í samanburði við börn í öðrum löndum . Hlutfall af VLF sem varið er til menntamála segir ekkert um raunverulega stöðu . Hvernig stendur íslenskt heilbrigðiskerfi sig í samanburði við önnur lönd , hversu fljótt og vel læknar kerfið þá sjúku ? Hvernig er lýðheilsa þjóðarinnar í samanburði við aðrar þjóðir ? Hvernig líður sjúklingum í okkar heilbrigðiskerfi í samanburði við nágrannalöndin ? Hversu ánægð erum við með þjónustu kerfisins ? Ég held að þessar spurningar og svör við þeim þurfi að liggja til grundvallar við alla ákvarðanatöku um hvar megi efla það mikilvæga kerfi sem heilbrigðiskerfið er . Greinin birtist í Fréttablaðinu 9. desember 2019 .